Nuuskommentaar: Gaan grondonteiening sonder vergoeding slaag?Argieffoto. Jare gelede het die hoof van die weermag se mediese korps besoek gebring aan ’n tydelike SAW-basis op die grens. Hy wou by die troepe weet hoe hulle hul water drinkbaar kry. Die korporaal verduidelik: “Generaal! Eers gaan haal ons water by die rivier. Dan gooi ons dit deur ’n sif, en dan deur ’n doek. Dan kook ons dit, en gooi die watersuiweringspilletjies by. En net om doodseker te maak, drink ons bier, generaal!” Hulle eie koppe het hulle gevolg, ongeag. Die Instituut vir Rasseverhoudinge (IRV) het sy regspan opdrag gegee om die moontlike aanvaarding van ’n verslag van die parlementêre grondwethersieningskomitee se aanvaardingsprosedures voor die howe te toets. Daar word algemeen aanvaar dat die meerderheid van die komitee gaan aanbeveel dat artikel 25 van die Grondwet gewysig moet word. Parlementslede van partye wat gekant is teen grondonteiening sonder vergoeding, is onder meer ontevrede omdat hulle meen die komitee gaan nou ’n besluit deurstoomroller sonder dat 99,9 % van die sowat 720 000 skriftelike voorleggings ooit onder oë geneem is. Sowat 80% van dié voorleggings was teen grondonteiening sonder vergoeding gekant. Op die oog af lyk dit of die kiesers nou ’n skitterende voorbeeld beleef van waar die diktatuur / tirannie van die meerderheid die basiese beginsels van demokrasie, en veral grondwetlike demokrasie, verdring. Jacob Zuma, die voormalige president, het ook nie die onderskeid verstaan nie, en is herhaaldelik in die media aangehaal waar hy bitterlik teen die howe uitvaar wat in die pad van die meerderheidswil gaan staan het. Hierdie “regeer deur regters” staan as kritargie of kritokrasie of dikastokrasie bekend. Dit is in pas met ’n hoeksteen van die demokrasie, naamlik dat ’n regering nie in belang van die meerderheid regeer nie, maar in algemene belang. Dit word onder meer duidelik in die president se ampseed uitgespel. In sy artikel oor grondonteiening sonder vergoeding vandag op Netwerk 24 bespreek Willie Spies die veronderstelde invloed van artikel 1 van die Grondwet in hierdie verband. Onteiening sonder vergoeding (OSV) het egter ook ander implikasies, soos die verhouding tussen mense van ’n diverse gemeenskap. Daar is byvoorbeeld kommer oor die toename in rassisme in Europa, maar volgens aanduidings is dit ’n taamlike globale probleem. Dis onnodig dat die vuur nog blindelings gestook word. Agri SA wys op sekere ekonomiese gevolge wat onafwendbaar word: “Studies wys dat die gevolge van OSV ’n kredietafgradering, ’n dieper resessie, reuse-kapitaalvlug en groter werkloosheid veral in landelike gebiede, insluit. Verder sal OSV die volhoubare ontwikkeling van nuwe boere onmoontlik maak, omdat die grond geen waarde sal hê waarteen finansiering bekom sal kan word nie. Dit sal dié boere afhanklik van die regering en belastingbetalers maak. “Ekonomiese groei is wat Suid-Afrika nou meer as ooit nodig het. Die impak van OSV sal die armstes die hardste tref. Agri SA is van mening dat grootskaalse grondhervorming bespoedig kan word op ’n volhoubare manier sonder om die Grondwet te verander en die ekonomie te skaad.” Verskeie ekonome waarsku in dieselfde trant. Die IRV is nie al wat met regstappe dreig sou met die wysiging van die Grondwet voortgegaan word nie. Dit is jammer dat die ANC (om nie van die EFF te praat nie) wil deurdruk hiermee. Die landbou het boonop ook nog te kampe met droogtes en ander klimaatsverwante probleme, terwyl plaasaanvalle voortduur. Teen gister was daar vanjaar reeds 372 plaasaanvalle en 48 plaasmoorde. Altesaam 13 aanvalle het die afgelope maand voorgekom. (Lees hier). Die ANC en sy surrogaatpartye en ander simpatiseerders gaan heel duidelik, soos die troepies op die grens, hul eie koppe volg en probeer deurdruk.